U-I-67/08
Natisni
Opravilna št.:
U-I-67/08
Datum odločitve:
3. 7. 2008
ECLI:
ECLI:SI:USRS:2008:U.I.67.08
Akt:
Zakon o kazenskem postopku (Uradni list RS, št. 32/07 – ur. p. b.) (ZKP), 5. odst. 42. čl.
Izrek:
Pobuda za začetek postopka za oceno ustavnosti petega odstavka 42. člena Zakona o kazenskem postopku (Uradni list RS, št. 32/07 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Irena Dobravc, Celje
Datum vloge:
25. 3. 2008
Vrsta odločitve:
sklep
Vrsta rešitve:
zavrženje
Dokument:
US28218
Dokument v PDF obliki:
U-I-67-08.pdf
82 KB
Prenesite datoteko
U-I-67/08-5
3. 7. 2008
SKLEP
Ustavno sodišče je v postopku za preizkus pobude Irene Dobravc, Celje, ki jo zastopa Velimir Cugmas, odvetnik v Slovenskih Konjicah, na seji 3. julija 2008
sklenilo:
Pobuda za začetek postopka za oceno ustavnosti petega odstavka 42. člena Zakona o kazenskem postopku (Uradni list RS, št. 32/07 – ur. p. b.) se zavrže.
Obrazložitev
1. Pobudnica izpodbija peti odstavek 42. člena Zakona o kazenskem postopku (v nadaljevanju ZKP), ker meni, da izpodbijana ureditev omogoča arbitrarno vodenje postopka s tem, ko tistemu, katerega izločitev je predlagana, omogoča, da sam zavrže zahtevo za svojo izločitev. Zato naj bi bila izpodbijana določba v neskladju s 23. členom Ustave, saj o zahtevi za izločitev ne odloča neodvisno sodišče. Ker peti odstavek 42. člena ZKP določa, da zoper sklep o zavrženju ni pritožbe, naj bi bil v neskladju tudi s 25. členom Ustave, ki določa pravico do pravnega sredstva.
2. Pobudo za začetek postopka za oceno ustavnosti oziroma zakonitosti predpisa lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Pobudnica navaja, da je v disciplinskem postopku zoper njo, v katerem se smiselno uporabljajo določbe ZKP, pred Disciplinskim sodiščem prve stopnje že vložila zahtevo za izločitev predsednice senata, ki je bila zavržena v skladu z izpodbijano določbo ZKP, in je zato ponovno vložila zahtevo za izločitev disciplinskega senata v celoti. Prilaga zahteve za izločitev in zapisnik o disciplinski obravnavi. Hkrati je predlagala tudi prednostno obravnavanje pobude in začasno zadržanje izvajanja izpodbijane določbe.
4. V disciplinskem postopku pobudnica še ni izčrpala vseh pravnih sredstev, zato še ne izkazuje pravnega interesa za oceno ustavnosti izpodbijane določbe. Ustavno sodišče je namreč v sklepu št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82) ponovno potrdilo in obrazložilo svoje stališče, da se lahko v primerih, ko izpodbijana določba ne učinkuje neposredno, pobuda vloži šele po izčrpanju vseh pravnih sredstev zoper posamični akt hkrati z ustavno pritožbo pod pogoji iz 50. do 60. člena ZUstS. Za takšno situacijo gre tudi v obravnavani zadevi. Zoper odločbo Disciplinskega sodišča prve stopnje, ko bo ta izdana, ima namreč pobudnica na voljo pravna sredstva, šele po izčrpanju teh pa bo lahko ob pogojih, opredeljenih v sklepu št. U-I-275/07, hkrati z ustavno pritožbo vložila tudi pobudo za oceno ustavnosti petega odstavka 42. člena ZKP. Glede na navedeno torej pobudnica ne izkazuje neposrednega pravnega interesa za presojo ustavnosti izpodbijane zakonske ureditve. Zato je Ustavno sodišče njeno pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik